钦定古今图书集成/明伦汇编/官常典/第093卷 > 崇宪靖王伯圭
## 钦定古今图书集成/明伦汇编/官常典/第093卷 > 崇宪靖王伯圭

按《宋史秀王传》：“嗣秀王伯圭，字禹锡，孝宗同母兄也。
初以恩补将仕郎，调秀州华亭尉，累官至浙西提刑
司干办公事，除明州添差通判。孝宗受禅，上皇诏除
集英殿修撰、知台州。伯圭在郡颇著政绩，除敷文阁
待制，改知明州，充沿海制置使。蕃商死境内，遗赀巨
万，吏请没入，伯圭不可，戒其徒护丧及赀以归。升敷”
文阁直学士，以忧去，服阕，再知明州。新学宫，命宗子
入学，闲以规矩。诏徙戍定海军于许浦。伯圭奏：“定海
当控扼之冲，不可撤备，请摘制司军以实其地。”从之。
海寇猖獗，伯圭遣人谕降其豪葛明，又遣明禽其党
倪德。二人素号桀黠，伯圭悉抚而用之，贼党遂散。以
功进一官，累陞显谟阁、龙图阁学士。在郡十年，政宽
和，浚湖陂，均水利，辨冤狱。尝获铸铜者，不忍寘诸法，
谕令易业，民由是无再犯。淳熙三年，授安德军节度
使，寻加开府仪同三司，充万寿观使。朝德寿宫，上皇
赐玉带，加少保，封荥阳郡王。高宗崩，入临，充攒宫总
护使，除少傅。光宗即位，升少师。逾年召见，迁太保，封
嗣秀王，赐甲第于安僖祠侧。臣僚上言：“治平中，追崇濮邸，王子孙几二十人，皆自环卫序迁其官，今居南
班者止师夔一人，非所以强本支而固磐石也。前未
建秀邸时，欲赋以禄，则不免责以吏事。今已建邸而
犹责吏事，他日或不免于议，治则伤恩，不则废法，曷
归之南班，俾无吏责而享富贵。”遂诏伯圭诸子得换
班。绍兴二年，除判太宗正事，建请别立宗学以教宗
子。超拜太师，免奉朝请。寻改崇信军节度使，赐第还
湖州，寻薨于家。讣闻，帝为辍朝三日，追封崇王，谥宪
靖。伯圭性谦谨，不以近属自居，每日见，行家人礼。虽
宴私隆洽，执臣节愈恭。一日，孝宗问潜龙时事，伯圭
辞曰：“老臣矣。”不复能记。问至再三，终不言。帝笑曰：“何
太谨也！”益爱重之。尝欲广其居，并湖为复阁，有司既
度材矣，伯圭固辞而止。阜陵成，迁中书令，凡五让。宁
宗嘉其志，诏别议褒崇之礼，赠赞拜不名，肩舆至殿
门。子九人：师夔，师揆，师垂，师卨，师禹，师皋，师岩，师弥，
师贡。